Voormalige ANC-hoë sterf ná skietvoorvalArgieffoto Sindiso Magaqa, voormalige sekretaris van die ANC-jeugliga, is dood ná ŉ skietvoorval in Julie. Die ANC het Magaqa se dood in ŉ verklaring bevestig. “Dit is met groot hartseer dat ons die nuus van die afsterwe van hierdie jong leeu en een van ons beweging se dapperste en vreesloosste vegters ontvang het. Hy het aan sy beserings van die skietvoorval in Julie beswyk en is vroeër vandag [Maandag] oorlede,” het die verklaring gelui. Volgens die ANC sal hy altyd onthou word as ŉ sagte siel en ŉ vreeslose vegter. “Sy bydrae tot die stryd vir die jeug en Suid-Afrikaners in die algemeen sal nooit vergeet word nie.” Die ANC het ŉ beroep op die huidige generasie gedoen om sy onvoltooide werk voort te sit en sy “gevalle spies” op te tel. Drie ANC-raadslede van die uMzimkhulu-munisipaliteit in KwaZulu-Natal is op 13 Julie geskiet terwyl hulle saam by ŉ plaaslike winkel was. Magaqa, Nonsikelelo Mafa en Jabu Mzizi is tydens die voorval gewond. Hierdie voorval kom ná drie raadslede ook vroeër vanjaar in die provinsie vermoor is. Die Valke het ŉ dag ná die skietery gesê hulle het ŉ spesiale taakspan saamgestel om die skietery te ondersoek. Magaqa was die sekretaris onder die voormalige leier van die jeugliga, Julius Malema. Die ANC het hul medelye met die familie van Magaqa betuig. Die National Freedom Party (NFP) het ook hul stem bygevoeg deur hul kommer oor die groot aantal moorde in KwaZulu-Natal uit te spreek. Hulle het ook hul medelye met die familie betuig. Die NFP het verder ŉ beroep op Fikile Mbalula, minister van polisie, gedoen om die moorde in dié provinsie stop te sit en die skuldiges aan die pen te laat ry. “Dit is hoog tyd dat regeringsministers doen waarvoor hulle betaal word – om in diens te wees van die mense van ons land in plaas van om mekaar in die openbaar swart te smeer,” het Sabelo Sigudu, woordvoerder van die NFP, gesê.